I N F O R M Á C I A

o realizácii a stave projektov trilaterálnej spolupráce 
Slovenskej republiky, Maďarskej republiky a Rakúskej republiky podporených 
zo štátneho rozpočtu v roku 2002

Projekt č. 1

Projekt JORDES+ - 1.etapa – „Základný modul“ (Joint Regional Developement Strategy for the Vienna-Bratislava-Györ Region)

Predkladateľ: Ministerstvo životného prostredia SR

Riešiteľ: Slovenská agentúra životného prostredia – Centrum URBION Bratislava

Ciele stanovené pri predložení projektu:
•	vypracovanie základnej časti spoločnej trilaterálnej regionálnej rozvojovej stratégie JORDES+, ktorá bude slúžiť politickým orgánom regiónu Viedeň-Bratislava-Györ (1. etapa v rokoch 2002-2003) ako podklad pre rozhodovanie a koordinovaný postup rozvoja pripravovaného euroregiónu;
•	vypracovanie zoznamu spoločných prioritných rozvojových projektov, ktoré sa budú môcť prednostne uchádzať o podporu z fondov EÚ a domácich zdrojov;
•	vytvorenie priamych kontaktov a spolupráce regionálnych samospráv susedných štátov.

Predpokladané nástroje na dosiahnutie cieľov:
•	analytická špecifikácia problémov ako podklad pre vypracovanie Spoločnej stratégie regionálneho rozvoja regiónu Viedeň – Bratislava – Györ;
•	spoločná stratégia regionálneho rozvoja regiónu Viedeň – Bratislava – Györ ako nástroj na usmerňovanie a koordinovanie plánovacieho procesu na trilaterálnej úrovni, ktorá sa premietne do územnoplánovacích dokumentácií na regionálnej úrovni; 
•	vytvorenie spoločných štruktúr na trilaterálne koordinovanie plánovacieho procesu rozvoja regiónu Viedeň-Bratislava-Györ;
•	vytvorenie euroregiónu (Viedeň - Bratislava - Györ).

Skutočná realizácia projektu:
•	každá zúčastnená strana spracovala analytickú časť (zhodnotenie doteraz spracovaných a prijatých strategických, územnoplánovacích, hospodárskych dokumentov) a tieto čiastkové analýzy boli prezentované na workshope konanom v dňoch 21.-22.11.2002 v Ruste za účasti odborníkov všetkých troch strán;
•	zo záverov workshopu bola do 31.12.2002 dopracovaná analýza zdrojov a potenciálov územia, t.j. analýza relevantných koncepcií za 7 tematických oblastí (lokalizačná politika, hospodársky rozvoj, dopravný systém, vzdelávanie, veda a výskum, sídelná štruktúra, príroda a životné prostredie, turizmus a kultúrne dedičstvo) za každú stranu samostatne;
•	v januári 2003 – vzájomná výmena vypracovaných národných analytických správ. Následne je možné pristúpiť k ďalšiemu kroku v rámci vypracovávania projektu a to hodnoteniu východiskovej situácie, ktorá vyústi do spoločne dohodnutých priorít. Tie budú riešené v dodatkových moduloch a špecifické požiadavky budú variantne spracované, v záverečných workshopoch spoločne prediskutované a konečnými užívateľmi (nositeľmi politických rozhodnutí v regióne) odsúhlasené. Spoločne navrhované opatrenia by mali vyústiť do vypracovania zoznamu trilaterálne odsúhlasených prioritných projektov (s cezhraničným dopadom), až po uvedenie konkrétnych inštitúcií/osôb zodpovedných za ich realizáciu.

Naplnenie trojstranného charakteru projektu:

•	naplnený – aktívna účasť oboch partnerov;
•	vlády spolkových krajín Viedeň, Burgenland a Dolné Rakúsko prostredníctvom Plánovacieho združenia východ (Planungsgemeinschaft Ost) a firmy Regional Consulting GmbH Wien;
•	samospráva mesta Györ a časť župy Györ-Mošoň-Šoproň zastúpené West Hungarian Research Institute of Centre for Regional Studies of the Hungarian Academy of Sciences, Györ;
•	spolupráca umožňuje vytvorenie priamych kontaktov regionálnych samospráv susedných štátov. Na základe spoločne vypracovaného a odsúhlaseného rozvojového dokumentu budú mať možnosť zvolení zástupcovia na regionálnej úrovni riadiť  a formovať pripravovaný Euroregión s veľkým rozvojovým potenciálom, a to najmä po vstupe do EÚ.

Čerpanie pridelených finančných prostriedkov:

•	uznesením vlády SR č. 741 z 3. júla 2002 bola na realizáciu projektu č. 1 pridelená požadovaná suma 1 500  000, - Sk. v členení:
-	bežné výdavky – 1 500 000, - Sk
-	kapitálové výdavky – 0, - Sk;
•	doteraz vyčerpané finančné prostriedky boli použité v súlade s rozpočtovými pravidlami do výšky 50% z celkovej sumy,  t.j. 750 000,- Sk;
•	zostávajúcich 50% pridelenej sumy, t.j. 750 000,-Sk bude vyčerpaných do októbra 2003. Vzhľadom na harmonogram riešenia projektu bola uznesením č. 741/2002 pre použitie pridelených finančných prostriedkov udelená výnimka z ich časového použitia do 31. decembra 2003.   

Projekt č. 2

10. Európska konferencia IOV, UNESCO –  Regióny Európy národov a ich ľudové tradície

Predkladateľ: Ministerstvo kultúry SR

Riešiteľ:  Folklórna  únia  na  Slovensku,  Bratislava  v  spolupráci  s Katedrou  etnológie 
                 Univerzity sv. Cyrila a Metoda, Trnava

Ciele stanovené pri predložení projektu:
•	formou medzinárodnej konferencie podať prehľadný súhrn o súčasnom stave vybraných prejavoch tradičnej ľudovej kultúry, najmä štýlové a funkčné zmeny v stredoeurópskych ľudových kultúrach a predstaviť ich v reprezentatívnej podobe a vzájomne pôsobiacich vzťahoch; 
•	poukázať zároveň na nezastupiteľnú identitu, ktorú tradičná ľudová kultúra znamená pre každý národ sveta.

Predpokladané nástroje na dosiahnutie cieľov:
•	organizácia medzinárodnej konferencie na území SR v dňoch 13.-17. mája 2002 v Trenčianskych Tepliciach v nadväznosti na program konferencie vo Viedni (Rakúsko) v dňoch 10.-12. mája 2002 a Sárváre (Maďarsko) v dňoch 18.-19. mája 2002 za účasti cca 70 zahraničných hostí z 30 krajín sveta;
•	vydanie zborníka vybraných referátov, ktoré budú prierezovo reprezentovať program konferencie.

Skutočná realizácia projektu:
•	vlastná realizácia medzinárodnej konferencie prebehla v plánovaných termínoch 10. - 12. mája vo Viedni, 12. – 17. mája v Trenčianskych Tepliciach, Trenčíne, Martine, Terchovej aTrenčianskej Turnej, a 17. - 19. mája 2002 v Sárvári;
•	slovenskej časti konferencie sa zúčastnilo 74 zahraničných delegátov z  Belgicka, Bieloruska, Bulharska, Českej republiky, Filipín, Gruzínska,  Chorvátska, Indie, Juhoslávie, Litvy,  Maďarska, Malty, Poľska, Rakúska, Rumunska, Ruska, Švédska, Talianska, Tunisu;
•	na Slovensku odznelo 48 odborných referátov /celkove 67/ doplnených didaktickými grafmi, fotografiami, videosekvenciami i hudobnými nahrávkami i živým hudobným nástrojom. Časť programu bola venovaná i všeobecnej rozprave k niektorým témam;
•	informácie o konferencii sú k dispozícii na web stránke www.folklor.sk;
•	zborník z konferencie v jazyku anglickom, nemeckom a francúzskom, s rezumé v slovenskom jazyku, zachytí cez dielčie odborné príspevky vybrané poznatky. Predpokladaný termín vydania je apríl 2003.
•	konferencia uviedla  rad podnetov, z ktorých je možné pripraviť dielčie – tematicky užšie zamerané semináre a konferencie pre široký medzinárodný okruh mladých bádateľov.  

        

Naplnenie trojstranného charakteru projektu:
•	naplnený – projekt prebiehal za aktívnej účasti a spoluporganizácie oboch partnerov aj na území Maďarska a Rakúska; 
•	Generálny sekretariát IOV, Viedeň  a maďarská sekcia IOV v Sarvári; 
•	odbornú stránku na území SR zabezpečila Univerzita sv. Cyrila a Metoda 
•	autori príspevkov boli predovšetkým z inštitúcií krajín trilaterálnej spolupráce. Obsahové zameranie niektorých príspevkov bolo prednostne sústredné na vzťahy Rakúsku, Maďarsku a Slovensku blízkych  prejavov ľudovej kultúry;
•	veľkým prínosom pre všetky zúčastnené krajiny je možnosť rozvinutia nadobudnutých  skúseností – poznania z konferencie,priamo v činnosti jednotlivých štátnych inštitúcií a organizácií vedeckého, vzdelávacieho, odborno–metodického a kultúrno–osvetového typu, ako i mimovládnych organizácií. 

Čerpanie pridelených finančných prostriedkov:
•	uznesením vlády SR č. 741 z 3. júla 2002 bola na realizáciu projektu č. 2 pridelená požadovaná suma 559 095,- Sk v členení:
-	bežné výdavky – 559 095, - Sk
-	kapitálové výdavky – 0, - Sk;
•	finančné prostriedky boli čerpané v súlade s rozpočtovými pravidlami v sume 555 351, - Sk;
•	zostatok vrátený do štátneho rozpočtu: 3 744, - Sk.

 

 

            

                                                                         

Projekt č. 3

Zabezpečenie komplexnej obnovy -  Mauzóleum rodiny Andrášiovcov v Trebišove

Predkladateľ: Ministerstvo kultúry SR

Riešiteľ:  Mesto  Trebišov  v spolupráci  s  Pamiatkovým  úradom  SR  –  Oblastným 
                 reštaurátorským ateliérom, Levoča

Ciele stanovené pri predložení projektu:
•	záchrana a zachovanie vzácnej pamiatky, ktorá je národnou kultúrnou pamiatkou zapísanou v Ústrednom zozname pamiatkového fondu pod č. Vs -1/8. Rekonštrukciou  a sprístupnením objektu sa vzhľadom k osobnosti grófa Andrášiho rozšíri turistický ruch v meste, ktoré je často navštevované najmä turistami z Maďarskej republiky.

Predpokladané nástroje na dosiahnutie cieľov:
•	odborné reštaurátorské práce v interiéri – reštaurovanie štukovej výzdoby, domodelovanie architektonických prvkov, realizácia omietok, ošetrenie sarkofágu vrátane kovových plastík, konzervácia dvier a okien, doplnenie vitráží, fotodokumentácia, stavebné práce a pomocné remeselnícke práce. 

Skutočná realizácia projektu:
•	projekt na obnovu mauzólea je rozdelený na niekoľko etáp, v roku 2002 bolo ukončené reštaurovanie kamenných článkov interiéru;
•	boli zrealizované najmä tieto práce: domodelovanie a výmena štukovej výzdoby a montáž nových štukových prvkov, výroba a domodelovanie chýbajúcich architektonických častí na prvkoch – pätky, drieky, hlavice stĺpov, a ďalšie práce na reštaurovaní neplánovaných prvkov, ktoré sa pri demontáži rozpadli. Zreštaurované časti sú zatiaľ deponované v múzeu v Trebišove;
•	reštaurovanie a následne sprístupnenie hrobky návštevníkom prispeje jednak k rozvoju cestovného ruchu v Tokajskej oblasti a jednak je dôkazom starostlivosti vlastníka a štátu o zachovanie a prezentáciu kultúrneho dedičstva – mauzólea, ku ktorému sa viaže spoločná slovensko-maďarsko-rakúska spolupráca.

Naplnenie trojstranného charakteru projektu:
•	naplnený – účasť oboch partnerov na projekte;
•	spolupracujúcimi inštitúciami boli Bundesdenkmalamt, Viedeň a Országos Müemlékvédelmi Hivatal, Budapešť;
•	finančný podiel maďarskej strany predstavoval sumu 2 mil. HUF, t.j. 341 580, - Sk;
•	rakúska strana prispela transferom know-how a odbornými konzultáciami;

Čerpanie pridelených finančných prostriedkov:
•	uznesením vlády SR č. 741 z 3. júla 2002 bola na realizáciu projektu č. 3 pridelená požadovaná suma 1 316 450,- Sk v členení:
-	bežné výdavky – 0, - Sk
-	kapitálové výdavky – 1 316 450, - Sk;
•	finančné prostriedky boli čerpané v súlade s rozpočtovými pravidlami v sume 1 316 450, - Sk;
•	zostatok vrátený do štátneho rozpočtu: 0, - Sk.